Predkladacia správa

                                                          
Uznesením č. 408 zo dňa 28. mája 2003 k návrhu riešenia zabezpečenia zdravotníckej výstavby a výuky bol vládou SR schválený variant riešenia investície FNsP Rázsochy, ktorým bolo zastavenie výstavby a odpredaj investície inému záujemcovi. 
 
Fakultná nemocnica s poliklinikou Bratislava, ktorá je správcom predmetného majetku štátu, mala zabezpečovať odpredaj rozostavanej stavby. Záujemcov o kúpu investície bolo niekoľko, avšak odpredaj sa zatiaľ nepodarilo zrealizovať z viacerých dôvodov, napríklad: 
1.	prístupová cesta k objektu FNsP Rázsochy bola zlikvidovaná pri výstavbe diaľnice, 
2.	rozostavaná stavba je vo veľmi schátranom stave. Riešenia pre nového investora (likvidácia stavby alebo využitie stavby pre iné investičné zámery) sú finančne náročné, 
3.	prípadné spory s majiteľmi pozemkov v dôsledku vyrovnanie vlastníckych vzťahov za účelom výstavby zdravotníckeho zariadenia. 
 
Správcovi majetku sa nedarí odpredať túto rozostavanú stavbu, v dôsledku čoho mu vznikajú každoročne náklady z dôvodu ochrany majetku. 
 
Dostavba investície „FNsP Rázsochy“ na zdravotnícke zariadenie s investíciou do výukovej zložky by predstavovalo zlúčenie časti roztrúsených pracovísk fakultnej nemocnice  a zároveň vybudovanie komplexnej výukovej bázy – kampusu Lekárskej fakulty  Univerzity Komenského.  
 
Na rozhodnutie o možnom zrealizovaní investície FNsP Rázsochy je potrebné podrobiť stavbu projektovému, medicínskemu a technickému auditu z pohľadu možného zabezpečenia potrieb v poskytovaní zdravotnej starostlivosti na obdobie do roku 2050 ako aj výučbových aktivít. 
 
Ministerstvo zdravotníctva SR zároveň predkladá vláde SR návrh na zrušenie uznesenia vlády SR č. 408 z 28. mája 2003 a navrhuje vykonať projektový, medicínsky a technický audit stavby FNsP Rázsochy z pohľadu možného zabezpečenia potrieb v poskytovaní zdravotnej starostlivosti, ako aj výučbových aktivít so súbežnou aktualizáciou platného stavebného povolenia 
 
Dopad finančných, ekonomických, environmentálnych vplyvov, vplyvov na zamestnanosť a podnikateľské prostredie tohto materiálu sa predkladá v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie, ktorá je súčasťou predkladaného materiálu.